Ruotsissa on paljastunut teini-ikäiseen tyttöön kohdistunut seksuaalirikos, kertovat maan tiedotusvälineet.

Nelihenkinen perhe piti nuorta naista vankinaan Jönköpingissä ja Göteborgissa viime vuoden syksystä aina maaliskuulle. Perheen isä ja poika raiskasivat häntä.

Nainen pääsi itse pakenemaan vankeudestaan ja pyysi apua sivullisilta.

Poliisi on pidättänyt koko perheen. Perheen 41-vuotiasta isää epäillään törkeästä raiskauksesta, teini-ikäistä poikaa raiskauksesta ja pahoinpitelystä. Perheen äiti ja tytär ovat epäiltyinä laittomasta vapaudenriistosta.

Poliisi selvittää uhrin taustoja. Hän ei ole kansalaisuudeltaan ruotsalainen, eikä sukua perheelle. Perhe on tuonut hänet maahan, mutta poliisi ei vielä tiedä, miksi.

Perhe kiistää syyllistyneensä mihinkään rikokseen.